Diari Oficial de la Generalitat Valenciana


Sumari del DOGV 4101, del 05-10-2001 (2001/9571)

ORDRE conjunta de 20 de setembre de 2001, de les conselleries de Sanitat i Justícia i Administracions Públiques, sobre capacitació específica dels metges forenses destinats a la Comunitat Valenciana.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/09/20/(1)/dof/vci/html**

### Dades del document

Número de DOGV
:   4101

Data del DOGV
:   05-10-2001

Secció del DOGV
:   I. DISPOSICIONS GENERALS

Número del document
:   2001/9571


Data del document
:   20-09-2001

Organisme emissor
:   Conselleria de Sanitat

Tipus de document
:   Ordre

Descriptors 

:   * metge
    * qualificació professional
    * legislació
    * medicina forense

ORDRE conjunta de 20 de setembre de 2001, de les conselleries de Sanitat i Justícia i Administracions Públiques, sobre capacitació específica dels metges forenses destinats a la Comunitat Valenciana. [2001/X9571]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 39, que en relació amb l'administració de justícia correspon a la Generalitat Valenciana exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'Estat.
  
A l'empara d'aquesta previsió estatutària i d'allò que ha establit l'article 455 de la Llei Orgànica del Poder Judicial (Llei Orgànica 6/1985, d'1 de juliol), el Reial Decret 1.950/1996, de 23 d'agost, sobre traspàs de funcions i serveis de l'administració de l'Estat a la Comunitat Valenciana, en matèria de mitjans personals al servei de l'administració de justícia, transfereix a la Generalitat Valenciana les funcions i serveis sobre el cos de metges forenses, en els termes del seu Reglament Orgànic (RD 296/1996, de 23 de febrer).
  
Pels decrets 124, 125 i 126/1998, d'1 de setembre (DOGV núm. 3.345, de 06.10.98), es creen els instituts de Medicina Legal d'Alacant, Castelló i València respectivament, i es va establir que aquests col·laboraran amb les universitats o altres Institucions, i actuaran com a centres de formació permanent i capacitació dels metges forenses que ho sol·liciten, a través dels convenis i altres instruments de cooperació que acorde la Generalitat Valenciana. Dits instituts s'adscriuen a la Direcció General de Justícia de la Conselleria de Justícia i Administracions Públiques
  
En l'àmbit sanitari, pel Decret 210/1992, de 23 de novembre, del Govern Valencià, es va aprovar el Reglament d'Organització i Funcionament de l'Institut Valencià d'Estudis de Salut Pública (DOGV núm. 1.921, de 10.10.92). Posteriorment, pel Decret 198/1999, de 19 d'octubre (DOGV núm. 3.610, de 22.10.99), va ser modificada la denominació de l'Institut, que passa a ser Escola Valenciana d'Estudis per a la Salut, conforme al que disposen els citats decrets, és objectiu fonamental de l'Escola el desenvolupament de la formació i la investigació en les matèries de salut pública i administració sanitària, i amb referència a aquestes, exerceix entre altres activitats, l'establiment i execució dels plans i programes de la Generalitat Valenciana relatius a la formació especialitzada del seu personal sanitari, així com el foment i col·laboració en la formació especialitzada dirigida a personal no dependent de la Generalitat Valenciana, a través del marc de participació que oportunament s'establisca en els corresponents acords o convenis. D'altra banda, correspon al director de l'EVES expedir els títols i diplomes dels cursos que aquesta organitze, conforme al que disposa l'article 8.2.h) del citat Decret 210/92.
  
En conseqüència, les conselleries de Sanitat i Justícia i Administracions Públiques formalitzen la seua col·laboració en ordre a la capacitació específica dels metges forenses destinats a la Comunitat Valenciana, per mitjà de l'adquisició de coneixements específics d'una determinada àrea de la medicina legal, a través de la realització de cursos de formació teòrica i pràctica organitzats per l'EVES. Aquesta capacitació específica haurà d'assegurar l'adquisició de suficients coneixements i habilitats tècniques en els principals continguts i en relació amb les competències professionals de l'expert.
  
Per tractar-se d'una regulació que afecta la formació i el perfeccionament dels metges forenses, s'ha donat audiència a les organitzacions sindicals amb representació en el sector, sense que cap d'aquestes haja formulat al·legacions en el termini concedit.
  
El Decret 91/1999, de 30 de juliol, pel qual s'aprova el Reglament Orgànic i Funcional de la Conselleria de Justícia i Administracions Públiques (DOGV núm. 3.551, de 02.08.99), estableix en l'article 1 que la Conselleria de Justícia i Administracions Públiques és el departament del Govern Valencià a què correspon exercir, entre altres, les competències en matèria d'administració de justícia; i el Decret 87/1999, de 30 de juliol, pel qual s'aprova el Reglament Orgànic i Funcional de la Conselleria de Sanitat (DOGV núm. 3.551, de 02.08.99), modificat pel Decret 198/1999, de 19 d'octubre (DOGV núm. 3.610, de 22.10.99) i pel Decret 46/2001, de 27 de febrer (DOGV núm. 3.950, de 01.03.01), estableix en l'article 1 que la Conselleria de Sanitat és el màxim òrgan encarregat de la direcció i execució de la política del Govern Valencià en matèria de sanitat, exercint les competències que legalment té atribuïdes a aquests efectes.
  
Per això, conforme al que s'ha exposat, i en ús de les facultats que ens confereix l'article 35.e) de la Llei 5/1983, de 30 de desembre, de Govern Valencià,
  
ORDENEM
  
Primer
  
La present Ordre té per objecte regular el procés de capacitació específica dels metges forenses, per mitjà de l'adquisició de coneixements en les àrees temàtiques de histopatologia, tècniques de radiodiagnòstic, traumatologia, psiquiatria, hemogenètica i toxicologia, per mitjà de cursos específics impartits per l'Escola Valenciana d'Estudis per a la Salut.
  
Es podran establir, per als següents anys de vigència de la present ordre, d'altres àrees temàtiques.
  
Segon
  
Els cursos tindran una duració de 300 hores, que es distribuiran de la següent forma:
  
Formació teòrica (60 hores) a càrrec de l'EVES.
  
Formació pràctica (240 hores), que es realitzarà en els distints hospitals i centres de salut de la xarxa pública de la Conselleria de Sanitat i de les diputacions provincials, amb l'autorització de la Conselleria de Sanitat; i en els laboratoris dels Instituts de Medicina Legal.
  
Tercer
  
Podran sol·licitar l'assistència als cursos de capacitació els facultatius integrants del cos de metges forenses que presten serveis a la Comunitat Valenciana.
  
Quart
  
La realització dels cursos per part del personal admés i prioritzat pels respectius centres de treball quedarà condicionada al fet que estiguen prestant serveis en les dates en què es realitzarà el citat curs.
  
Cinqué
  
La convocatòria dels cursos es realitzarà conjuntament per l'Escola Valenciana d'Estudis per a la Salut i la Direcció General de Justícia, i es determinaran el nombre de places que s'ofereixen durant el període 2001-2004, aquests dos inclosos.
  
Sisé
  
La Direcció General de Justícia realitzarà la selecció dels sol·licitants.
  
Els criteris de selecció es determinaran en la corresponent convocatòria, i es respectaran, en tot cas, els principis d'igualtat, mèrit i capacitat.
  
Seté
  
L'òrgan competent per a l'expedició dels títols acreditatius de la capacitació en les diferents àrees, serà el director de l'Escola Valenciana d'Estudis per a la Salut i el director general de Justícia, conjuntament.
  
Vuité
  
La convocatòria dels cursos de capacitació es publicarà, amb una antelació mínima de deu dies a l'inici dels cursos, en el Diari Oficial de la Generalitat Valenciana.
  
DISPOSICIONS FINALS
  
Primera
  
S'autoritza el subsecretari per a l'Agència Valenciana de Salut i el director general de Justícia per a dictar les resolucions oportunes per al desenvolupament i l'execució d'aquesta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 20 de setembre de 2001
  
El conseller de Sanitat,
  
SERAFÍN CASTELLANO GÓMEZ
  
El conseller de Justícia i Administracions Públiques,


Còpia Permalink ELI